**FILOZÓFIA**

11–12. évfolyam

A bölcsesség a mindennapi élet része, természetesen nem a nagy filozófusok tanításainak ismerete, hanem a bölcsesség életirányító funkciója értelmében. Ezért fontos, hogy a felnövekvő ifjúság megismerje a bölcselet és az élet kapcsolatát.

A filozófia a hagyományos filozófiai felfogás szerint a valóság egyetemes és mindent átfogó horizontjában „gondolkodik” a létről. A teljesség felől és a teljesség megértésének igényével közelít a létezőhöz. Globalizálódó korunkban a filozófia jelentősége nő, mert segíthet a tájékozódásban, világképünk megteremtésében, az információözön célszerű szelektálásában és felhasználásában.

A tantárgy tanítási anyagának megjelölése a filozófia meghatározásának nehézségéből adódik. Nem létezik egy igaz filozófia, hanem csak kérdések vannak, melyek nagy része állandó; és válaszok, amelyek az emberi gondolkodás történetében igen különbözőek. Jaspers szerint a filozófia úton-levést jelent. Létjogosultságát ma is az ember azon értelmi-érzelmi igénye adja, mely a világmindenség egészének megértésére irányul, ami igaz lehet akkor is, ha éppen a megértés lehetetlenségével szembesülünk. Ennek az igénynek a felkeltésére, illetve megerősítésére már a középiskolában is lehetőség és szükség van.

A középiskola záró szakaszában, heti egy órában a tantárgy célja természetesen nem lehet az, hogy a tanulók részletes és alapos ismereteket, illetve tájékozottságot szerezzenek akár csak az európai filozófiai gondolkodás két és fél évezredes fejlődéséről, problémáinak mérhetetlen gazdagságáról, az utóbbiak megoldására tett megújuló erőfeszítések során felhalmozódott páratlan szellemi tőkéről.

A megvalósítható célnak ennél sokkal szerényebbnek kell lennie, és elsősorban a következő szempontokat kell a középpontba állítania:

A tanulók szerezzenek tapasztalatokat a filozófia sajátos, az emberi szellem minden más tevékenységi formájától különböző gondolkodásmódjáról.

Alakuljon ki bennük az emberi léttel kapcsolatos kérdések feltevésének és az önálló válaszkeresésnek a képessége; ébredjen fel bennük az igény, hogy felismerjék saját koruk lényegi problémáit és reflektáljanak a felvetődő kérdésekre.

Ismerjék fel a filozófiának más szellemi területeket integráló és szintetizáló szerepét, értékhordozó voltát.

Ismerjék fel azt, hogy a filozófia a közös európai kultúra egyik pillére.

Alakuljon ki bennük az egészséges kritikai szemlélet és a tárgyszerű, indulatmentes vitakultúra. Sajátítsák el a logikus érvelés, a vitatkozás szabályait. Szerezzenek tapasztalatokat arról, mit jelent a különböző nézetek és vitapozíciók tisztelete, a tolerancia. Tudatosuljon bennük, hogy a vita alapja az alternatívák számbavétele és a választás szabadságának, illetve a szabadság korlátainak tudomásulvétele.

Ismerjék fel, hogyan segítheti mindennapi életüket a filozófia és a tudomány.

Jussanak el annak felismerésére, hogy a filozófia nagy problémái örök emberi kérdésekből fakadnak, s így a régi korok filozófiái nem poros bölcseletek, hanem általános emberi problémáinkra adott válaszlehetőségek.

Lássák be, hogy a filozófiai kérdések és a rájuk adott válaszok morális tartalmakat is hordoznak, s hogy minden embernek állást kell foglalnia az erkölcs kérdéseiben.

Tudatosuljon bennük, hogy az a hiteles személyiség, akinek a gondolkodása, a szavai és a tettei szinkronban vannak egymással.

A tantárgy számára rendelkezésre álló szűk időkeretek arra elegendők, hogy a tanulókban felébredjen az érdeklődés a filozófia iránt. A fent leírtak megvalósulása jelentős mértékben hozzájárulhat ahhoz, hogy az éretté nyilvánított tanulók erkölcsileg felelősen gondolkodó, kiegyensúlyozott, harmonikus személyiségekké váljanak.

A filozófiaoktatás az általános fejlesztési területek közül az erkölcsi nevelést, a demokráciára nevelést, az önismeret és a társas kapcsolati kultúra fejlesztését, a családi életre nevelést, a másokért vállalt felelősség és az önkéntesség, valamint a fenntarthatóság és a környezettudatosság fontosságát támogatja sajátos tartalmi elemein, valamint tevékenységformáin keresztül. Sajátos eszközeivel hozzájárul a szociális és állampolgári kompetencia, a kezdeményezőkészség és vállalkozói kompetencia, valamint a digitális kompetencia tökéletesítéséhez.

A tanár a tanulói igényeknek és az iskola sajátosságainak megfelelően dönthet arról, hogy a tanulók milyen mélységben és módszerrel sajátítsák el a felsorolt ismeretegységeket, továbbá mérlegelheti, hogy az ajánlott filozófiai szövegek közül hányat és milyen terjedelemben dolgozzanak fel.

|  |  |  |
| --- | --- | --- |
| Tematikai egység | A filozófia | Órakeret2 óra |
| Előzetes tudás | A filozófia és az etika viszonya. |
| A tematikai egység nevelési-fejlesztési céljai | A szintetizáló gondolkodás fejlesztése, összefüggések meglátása, a filozófiai szövegek sajátos nyelvezetének megismerése, megközelítési módszereinek elsajátítása. |

|  |  |
| --- | --- |
| Ismeretek/fejlesztési követelmények  | Kapcsolódási pontok |
| A filozófia fogalma, tárgya, eredete.A filozófia és a többi tantárgy kapcsolódási pontjainak összefoglalása.A filozófia, a vallás, a művészetek és a tudományok közös és eltérő jellemzőinek felismerése.A tudományterületek létrejöttéhez viszonyított filozófia elsődlegességének és reflexív jellegének megértése.A filozófia ágazatainak megismerése. A filozófiai kérdésfeltevés történeti változatainak értelmezése. A filozófia jelen kérdésirányainak áttekintése.*Szabadon választott szemelvények az alábbi művekből:* Platón: Hetedik levélKarl Jaspers: Bevezetés a filozófiábaBertrand Russell: A filozófia alapproblémáiJostein Gaarder: Sofie világa | *Magyar nyelv és irodalom, ének-zene, vizuális kultúra:* Ideológiai tényezők összefonódása a művészet történetének korstílusaival és stílusirányzataival (pl. Kant és a romantika, klasszikus modernség és életfilozófiák).Esztétikai írások (pl. Arisztotelész: Poétika).*Történelem, társadalmi és állampolgári ismeretek:* államelméletek, utópiák, társadalmiszerződés-elméletek a felvilágosodás korában (Hobbes, Locke, Rousseau stb.).*Kémia, fizika, biológia-egészségtan, matematika:* tudománytörténeti alapvetések (a Szókratész előtti filozófusok). |

|  |  |
| --- | --- |
| Kulcsfogalmak/fogalmak | Elméleti filozófia; gyakorlati filozófia; csodálkozás, kételkedés; disputa. |

|  |  |  |
| --- | --- | --- |
| Tematikai egység | Ismeretelmélet | Órakeret4 óra |
| Előzetes tudás | A világegyetem jelenségeit értelmező mítoszok. A keresztény világkép alapjai. A felvilágosult gondolkodók főbb törekvései. |
| A tematikai egység nevelési-fejlesztési céljai | A megismeréssel, megértéssel és értelmezéssel összefüggő észrevételek, kérdések és nehézségek megfogalmazása a tanulás hétköznapi tevékenysége során szerzett tapasztalatok alapján. A saját tapasztalatok és reflexiók gazdagítása a filozófiai hagyomány hasonló területein felmerülő kérdésekkel, válaszkísérletekkel. A megjelölt tematikai egységekkel kapcsolatos információk önálló rendszerezése és értelmezése, a rendelkezésre álló ismeretforrások áttekintése és értékelése. |

|  |  |
| --- | --- |
| Ismeretek/fejlesztési követelmények  | Kapcsolódási pontok |
| A világ megismerésére, szerkezetének leírására irányuló első filozófiai törekvések.Az ismeretelmélet hagyományát kijelölő platóni és arisztotelészi tanok.A hit és a tudás összeegyeztetésének középkori kísérletei.A tapasztalás és gondolkodás lehetőségeinek és korlátainak vizsgálata a felvilágosodás idején.Kant „kopernikuszi fordulata”.Az életfilozófusoknak az egyéni tudat és a világ viszonyára vonatkozó elméletei.A létre vonatkozó kérdés újbóli feltevése.*Szabadon választott szemelvények az alábbi művekből:* Platón: Állam VII. 514a-518b (Barlanghasonlat)Szent Ágoston: Vallomások, X. könyvRené Descartes: Értekezés a módszerrőlJohn Locke: Értekezés az emberi értelemről II. könyv, I. fejezetImmanuel Kant: A tiszta ész kritikája (Bevezetés)Tengelyi László: KantFriedrich Nietzsche: A nem morálisan felfogott igazságról és hazugságról | *Matematika:* tudománytörténeti és matematikai érdekességek, neves matematikusok(zénoni apóriák; analitikus és szintetikus módszer; a logika arisztotelészi alapjai; Thalész, Püthagorasz, Eukleidész).*Kémia, fizika:* Démokritosz atomelmélete.*Magyar nyelv és irodalom, ének-zene, vizuális kultúra:*a klasszicizmus és a racionalizmus; a romantikus gondolkodásmód és a kanti ismeretelmélet alapjai; műértelmezési módszerek; nyelv és gondolkodás, nyelv és megismerés, valóság és jelentés. |

|  |  |
| --- | --- |
| Kulcsfogalmak/fogalmak | Arkhé, logosz, vélekedés, valódi ismeret, idea, részesedés, visszaemlékezés, szubsztancia, általános fogalom, egyedi létező, értelmi és hitigazság, teológia, realizmus, nominalizmus, a tapasztalás elsődlegessége, a gondolkodás elsődlegessége, módszeres kétely, velünk született eszme, tapasztalati és nem tapasztalati ismeret, analitikus és szintetikus ítélet, kriticizmus. |

|  |  |  |
| --- | --- | --- |
| Tematikai egység | A létre vonatkozó kérdések | Órakeret4 óra |
| Előzetes tudás | A világ és az élet keletkezését, valamint az emberi létezést magyarázó természettudományos és mitikus elképzelések. |
| A tematikai egység nevelési-fejlesztési céljai | A világegyetem és az ember létezésére vonatkozó tudományos elméletek és a hétköznapi megfigyelések problémafelvető mintázatainak absztrakt kifejezése.  |

|  |  |
| --- | --- |
| Ismeretek/fejlesztési követelmények  | Kapcsolódási pontok |
| Az állandóság és változás tanai a Szókratészt megelőző gondolkodóknál (Parmenidész, Zénón, Hérakleitosz).A kétosztatú világ elmélete Platónnál és Arisztotelésznél.A szubsztancia fogalmának változatai az újkori lételméletekben (Descartes, Spinoza, Leibniz, Berkeley, Locke).Lét és gondolkodás különállása és összefűződése (Kant, Hegel).A lét logikai-filozófiai megközelítése (Wittgenstein) és a metafizika kiküszöbölése a nyelv logikai elemzésén keresztül (Carnap).A lét és a semmi viszonya az egzisztencializmus képviselőinél (Sartre, Heidegger)Esszé írása a felmerülő filozófiai kérdésekről, ennek kapcsán a kérdés világos megfogalmazása, bizonyítékok és cáfolatok kifejtése, következtetések levonása.*Szabadon választott szemelvények az alábbi művekből:* Hérakleitosz: TöredékekArisztotelész: MetafizikaImmanuel Kant: ProlegomenaMartin Heidegger: Mi a metafizika?Ludwig Wittgenstein: Logikai-filozófiai értekezésRudolf Carnap: A metafizika kiküszöbölése a nyelv logikai elemzésén keresztül | *Földrajz:* a Naprendszer kialakulása, felépítése, elhelyezkedése a világegyetemben.*Biológia-egészségtan:* Az evolúció lényege. Adaptív és nem adaptív evolúciós folyamatok; a fajok kialakulása. Az evolúció bizonyítékai.*Magyar nyelv és irodalom:* jel, jelentés és referencia viszonya. |

|  |  |
| --- | --- |
| Kulcsfogalmak/fogalmak | Kozmosz, idea, szubsztancia, létező-lényeg, létező-lét, anyag-forma, test-lélek, jelenségvilág, magában való dolog, metafizika, célelvűség, okelvűség, lét-semmi, lét-tudat. |

|  |  |  |
| --- | --- | --- |
| Tematikai egység | Etika, erkölcsfilozófia | Órakeret4 óra |
| Előzetes tudás | Az erkölcsi gondolkodás alapjai, törvény és lelkiismeret, a kapcsolatok világa. Korunk erkölcsi kihívásai. |
| A tematikai egység nevelési-fejlesztési céljai | Érvek gyűjtése saját vélemény alátámasztására, ellenérvek gyűjtése az ellenvélemények cáfolására, meghatározott álláspontok cáfolására, tárgyilagos érvelés és a személyeskedés megkülönböztetése. Az emberi cselekvés és annak következménye közötti kapcsolat felismerésének gyakorlása. A globális világ kihívásaira kínált erkölcsfilozófiai válaszok megismerése. |

|  |  |
| --- | --- |
| Ismeretek/fejlesztési követelmények  | Kapcsolódási pontok |
| Az elérhető boldogság Szókratész, a cinikusok, a sztoikusok és az epikureusok szerint.Arisztotelész erényetikája.A szabad akarat és a rossz kérdései Szent Ágostonnál.Kant kötelességetikája.Az értékteremtő ember és a hatalom akarása Nietzschénél.Egzisztencialista etika: szabadság, választás, felelősség, szorongás (Kierkegaard, Heidegger, Sartre, Jaspers).Az emberi tér átalakulása a fogyasztói társadalomban és a posztmodern állapot.Kortárs erkölcsfilozófiai irányzatok.Az ökológiai válság etikai vonatkozása.Bioetikai állásfoglalások napjainkban.Élethelyzetekből, aktuális eseményekből eredeztethető, etikai dilemmát hordozó tételmondat disputa keretében történő feldolgozása.*Szabadon választott szemelvények az alábbi művekből:* Marcus Aurelius: ElmélkedésekArisztotelész: Nikomakhoszi Etika II. 5-6.Szent Ágoston: Vallomások VII. könyvFriedrich Nietzsche: A hatalom akarása: minden érték átértékelésének kísérleteJean-Paul Sartre: Mi az egzisztencializmus?Alasdair MacIntyre: Az erény nyomában: erkölcselméleti tanulmányLányi András – Jávor Benedek (szerk.): Környezet és etika (szöveggyűjtemény)Kovács József: A modern orvosi etika alapjai: bevezetés a bioetikába | *Földrajz:* A demográfiai robbanás, az élelmezési válság, a nyersanyag- és energiaválság, valamint az urbanizáció környezeti következményei. A regionális és a globális környezeti veszélyek összefüggései. A harmonikus és fenntartható fejlesztés elvei, a megvalósítás korlátai. A termelés, a fogyasztás és a kereskedelem kapcsolatai.*Biológia-egészségtan:* A genetikai kutatások jelentősége. A genetikai eredmények és kutatások etikai kérdései. Az utódvállalás, családtervezés, genetikai tanácsadás.*Magyar nyelv és irodalom:* Az egzisztencialista tézisregény. Erkölcsi kérdéseket felvető irodalmi alkotások. |

|  |  |
| --- | --- |
| Kulcsfogalmak/fogalmak | Etikai racionalizmus, erény, boldogság, predesztináció, kategorikus imperativusz, individuum, erkölcsi autonómia, szabadság, esztétikai, etikai és vallási stádium, übermensch, dionüszoszi és apollóni életelv, közjó, határhelyzet, felelősség, gond, posztmodern, fenntarthatóság, fogyasztói társadalom, globalizáció, klónozás, abortusz, eutanázia. |

|  |  |  |
| --- | --- | --- |
| Tematikai egység | Politikai filozófia | Órakeret4 óra |
| Előzetes tudás | Államformák, államszervezet, a hatalommegosztás formái, függetlenség és alávetettség, világkép, eszmék, ideológiák a történelem különböző korszakaiban. |
| A tematikai egység nevelési-fejlesztési céljai | Az alapvető politikai filozófiai kérdések felismerése szövegekben, hanganyagokban, filmekben. A jelenben érzékelhető politikai, társadalmi és gazdasági folyamatok, közéleti események azonosítása a politikai filozófia szemszögéből. |

|  |  |
| --- | --- |
| Ismeretek/fejlesztési követelmények | Kapcsolódási pontok |
| A politika és a politikai filozófia viszonya.Államelméletek, utópiák és társadalmi szerződés elméletek az újkorban (Morus Tamás, Machiavelli, Locke, Hobbes, Rousseau).A liberalizmus angolszász, valamint francia hagyománya és a szabadság kétféle (pozitív és negatív) fogalma.A közösségelvű politikai filozófia.Totalitárius eszmerendszerek.A társadalmi igazságosság és méltányosság kortárs elméletei.Különböző szövegek, hanganyagok, filmek vizsgálata alapvető politikai filozófiai kérdések irányából.*Szabadon választott szemelvények az alábbi művekből:* Thomas Hobbes: LeviatánJohn Locke: Értekezés a kormányzatról II., VII., XI-XII. fejezetJean-Jacques Rousseau: A társadalmi szerződésrőlIsaiah Berlin: A szabadság két fogalmaJohn Rawls: A méltányosságként értett igazságosság: politikai, s nem metafizikai elméletMichael J. Sandel: Az igazságosság és a közjóRoger Scruton: A nemzetek szükségessége | *Történelem, társadalmi és állampolgári ismeretek:* A francia forradalom eszméi, irányzatai, hatásai. A nemzetállamok kialakulása és felemelkedése Európában, az Amerikai Egyesült Államokban. A bolsevik ideológia és a kommunista diktatúra a Szovjetunióban. A fasiszta ideológia és állam Olaszországban. A nemzetiszocialista ideológia és a náci diktatúra.*Történelem, társadalmi és állampolgári ismeretek:*politikai intézményrendszer. |
| Kulcsfogalmak/fogalmak | Közjó, egyéni érdek, természetjog, kényszermentesség, anarchizmus, konzervativizmus, liberalizmus, szocializmus, kommunizmus, fasizmus, igazságosság, méltányosság, tolerancia, pozitív és negatív szabadság. |

|  |  |  |
| --- | --- | --- |
| Tematikai egység | Tudományfilozófia | Órakeret4 óra |
| Előzetes tudás | A természettudományok és a társadalomtudományok kutatási módszerei, bizonyítási eljárásai. |
| A tematikai egység nevelési-fejlesztési céljai | Tudományos érvek kritikai értékelése. Az internet kritikus és tudatos felhasználása tudományfilozófia-történeti ismeretek szerzésére. |

|  |  |
| --- | --- |
| Ismeretek/fejlesztési követelmények  | Kapcsolódási pontok |
| A célelvű gondolkodást felváltó oksági elv.A társadalomtudományok módszertani megújulása a pozitivizmus és a hermeneutika jegyében.A filozófia nyelvi fordulata.A tudomány fejlődése és a különböző korok tudományosságának. összemérhetetlensége.A tudományos állítások igazolásának kritériumai.Beszámoló, kiselőadás tartása önálló gyűjtő-, illetve kutatómunkával szerzett ismeretek alapján egy választott tudományfilozófiai problémáról.*Szabadon választott szemelvények az alábbi művekből:* Francis Bacon: Novum OrganumAuguste Comte: A pozitív szellemMoritz Schlick: A filozófia fordulataKarl Popper: A tudományos felfedezés logikájaThomas Kuhn: A tudományos forradalmak szerkezeteLakatos Imre: Bizonyítások és cáfolatok | *Magyar nyelv és irodalom:* Jel, jelentés és referencia viszonya. Nyelv és gondolkodás, nyelv és megismerés, valóság és jelentés.*Kémia, biológia-egészségtan, fizika:* tudománytörténeti alapvetések. |

|  |  |
| --- | --- |
| Kulcsfogalmak/fogalmak | Teleológia, kauzalitás, pozitív stádium, nyelvfilozófia, verifikáció, falszifikáció, paradigma, heurisztika. |

|  |  |  |
| --- | --- | --- |
| Tematikai egység | Vallásfilozófia | Órakeret3 óra |
| Előzetes tudás | A kereszténység és Európa kapcsolata. Keresztény erkölcsi értékek a világi etikában. |
| A tematikai egység nevelési-fejlesztési céljai | A különböző vallások alaptanításainak összehasonlítása. A vallási meggyőződések eredetének tudatosítása és tiszteletben tartásának gyakorlása. A témához tartozó legfontosabb kézikönyvek használata. |

|  |  |
| --- | --- |
| Ismeretek/fejlesztési követelmények | Kapcsolódási pontok |
| A világvallások alaptanításai (hinduizmus, buddhizmus, univerzizmus, zsidó vallás, kereszténység, iszlám).A keresztény teológia és az antik filozófia kapcsolata (patrisztika és skolasztika).Aquinói Szent Tamás istenbizonyítékai.A felvilágosodás vallásfilozófiai irányzatai (ateizmus, deizmus, panteizmus).A modern és a posztmodern filozófiai istenkép.*Szabadon választott szemelvények az alábbi művekből:*Huston Smith: A világ nagy vallásaiAquinói Szent Tamás: Summa Theologiae, Pars. I., Quaestio I.Nietzsche: Vidám tudományMezei Balázs: Zárójelbe tett Isten | *Történelem, társadalmi és állampolgári ismeretek:* A zsidó és keresztény kultúra értékei, a kereszténység kezdetei és tanításai. Vallási, egyházi ellentétek, hatalmi harcok, hódítások. A vallás és az egyház szerepe a középkori Európában. A reformáció és a katolikus megújulás. A francia forradalom eszméi, irányzatai, hatásai. |

|  |  |
| --- | --- |
| Kulcsfogalmak/fogalmak | Védák, lélekvándorlás, konfucianizmus, taoizmus, teremtés, megváltó, protestantizmus, ontológiai istenérv, skolasztikus érvelési módszer, ateizmus, deizmus, panteizmus, vasárnapi kereszténység, „Isten halott”. |

|  |  |  |
| --- | --- | --- |
| Tematikai egység | Logika | Órakeret3 óra |
| Előzetes tudás | Matematikai bizonyítási módszerek. Alapvető retorikai ismeretek. |
| A tematikai egység nevelési-fejlesztési céljai | Érvelési szerkezetek tudatosítása. Logikai alapfogalmak elsajátítása. Egyszerű állítások logikai szimbólumokkal való leírása. |

|  |  |
| --- | --- |
| Ismeretek/fejlesztési követelmények  | Kapcsolódási pontok |
| Arisztotelész kategóriatana és a logika alapfogalmai.A gondolkodás és nyelv kapcsolata.A kijelentéslogika alapjai. | *Matematika:* a matematikai logika nyelve, indirekt bizonyítás, logikai szita, negáció, konjunkció, diszjunkció, kettős tagadás, De Morgan-azonosságok.*Magyar nyelv és irodalom:*A mondatok szintaktikai rendje. Az érvelés technikája. |

|  |  |
| --- | --- |
| Kulcsfogalmak/fogalmak | Premissza, konklúzió, indukció, dedukció, univerzális kvantor, egzisztenciális kvantor, kopula, azonosság, reláció. |

|  |  |
| --- | --- |
| A fejlesztés várt eredményei a két évfolyamos ciklus végén | A tanulók értik, hogy a filozófiai gondolkodásmód különbözik az emberi szellem más tevékenységi formáitól, ugyanakkor azonban ötvözi is azokat. Felismerik a filozófia integráló, szintetizáló és értékhordozó szerepét az emberi kultúrában. Képesek egy-egy szerző jellemző szövegeinek értelmezésére, valamint filozófiai fogalmak jellemző kontextusainak felismerésére. Kialakult bennük a tárgyszerű, indulatmentes vita képessége. Logikusan tudnak érvelni saját gondolataik mellett, és nyitottan fogadják mások a sajátjukétól eltérő véleményeket.Képesek a gondolati alternatívák számbavételére. Saját maguk és a mások szempontjából nézve is tudomásul veszik a választás szabadságát, valamint e szabadság korlátait. |